Contador hudflettes offentlig av sin egen sponsor
På sin egen Twitter-konto har Oleg Tinkoff, den styrtrike russeren som står bak Tinkoff Bank, skutt fra hofta gjennom hele Tour de France. I går siktet han mot sin egen lagkaptein i Saxo-Tinkoff: - Contadors prestasjoner var svake. Han må endre mye, han må bli mer profesjonell. Kan han gjøre det? Lønnen hans står ikke i stil til prestasjonene hans, skrev Tinkoff på sin egen Twitter-konto. Les Twitter-meldingene nederst i saken! Tidligere i touren meldte samme mann blant annet at han skal kjøpe seg en hund, døpe den for Chris Froome og misbruke den.Sportssjef Bjarne Riis, Oleg Tinkoff og resten av laget hadde klare ambisjoner om å vinne årets Tour de France. En tung nest siste etappe sendte imidlertid Contador ned til fjerdeplass på sammenlagtlisten. - Han er for rik, og for mett. Det er min mening, noe jeg fortjener. Han må jobbe hardere, fortsetter Tinkoff. De offentlige tiradene får TV 2-kommentator og sykkelekspert Johan Kaggestad til å reagere: - Jeg har ikke sansen for dette, eller ham, i det hele tatt. Det virker som om han ikke har satt seg inn i den treningsmengden Contador legger ned, sier Kaggestad til VG. TV 2-veteranen har fulgt Contador i en årrekke, og mener spanjolen på langt nær er ferdig som toppsyklist.- Contador jobber mot å vinne Tour de France neste år, og han er en del av et godt og spennende lag. Roman Kreuziger vant Amstel Gold Race, og de tok hjem lagkonkurransen i Tour de France. Tinkoff fulgte nemlig opp angrepene på Contador med kryptiske hint om å trekke seg ut fra samarbeidet med Saxo-Tinkoff. Det er også tull, mener Kaggestad. - Han sa vel for litt siden at han skulle starte et damelag, for der var det syklister med lange, smekre bein. Dette er jo bare tull. Han gikk inn i samarbeidet for et år siden, og han må klare å holde ut i to-tre år. Laget har hevet seg kraftig den siste sesongen, avslutter TV 2-kommentatoren.
Den frittalende sponsoren til Saxo-Tinkoff, Oleg Tinkoff, langer ut mot sin egen lagkaptein.